নিজস্ব প্রতিবেদক: বিএনপি চেয়ারপারসন খালেদা জিয়া ‘গুরুতর অসুস্থ’ উল্লেখ করে তাকে পছন্দের ইউনাইটেড হাসপাতালে ভর্তির জন্য স্বরাষ্ট্রমন্ত্রী আসাদুজ্জামান খাঁন কামালের কাছে প্রস্তাব দিয়েছেন দলটির নেতারা। এর প্রেক্ষিতে স্বরাষ্ট্রমন্ত্রী তাদের বলেছেন, বিশেষজ্ঞ চিকিৎসকদের সাথে কথা বলে তারা বললে এ বিষয়ে সিদ্ধান্ত নেবে সরকার। রোববার- ৯ সেপ্টেম্বর বিকেলে সচিবালয়ে স্বরাষ্ট্র মন্ত্রণালয়ে মন্ত্রীর সঙ্গে বৈঠকের পর সাংবাদিকদের ব্রিফিংকালে এ কথা জানান বিএনপি মহাসচিব মির্জা ফখরুল ইসলাম আলমগীর। বিকেল ৩টার দিকে স্বরাষ্ট্রমন্ত্রীর সঙ্গে বৈঠক করতে সচিবালয়ে যায় বিএনপির সাত শীর্ষ নেতার একটি প্রতিনিধিদল। এ দলের নেতৃত্বে ছিলেন ফখরুল।